Končno poročilo pooblaščenke za zaslišanje (1)

Zadeva AT.40305 – Souporaba omrežja – Češka republika

(Besedilo velja za EGP)

(2022/C 452/04)

1. To poročilo se nanaša na osnutek sklepa o zavezah v skladu s členom 9(1) Uredbe Sveta (ES) št. 1/2003 (2) („osnutek sklepa“), naslovljen na družbe O2 Czech Republic a.s. („O2“), CETIN a.s. („CETIN“) in njihovo matično družbo PPF Group NV („PPF“); ter družbi T-Mobile Czech Republic a.s. („TMCZ“) in njeno matično družbo Deutsche Telekom AG („DT“) (3).

2. Komisija je 25. oktobra 2016 po prejemu pritožbe v skladu s členom 7 Uredbe št. 1/2003 v tej zadevi začela postopek proti souporabnicam.

3. Komisija je 7. avgusta 2019 začela tudi postopek proti družbama DT in PPF.

4. Komisija je 7. Avgusta 2019 sprejela ugotovitve o možnih kršitvah, naslovljene na souporabnice, ter jim jih uradno posredovala 9. Avgusta 2019. V ugotovitvah o možnih kršitvah so bili navedeni predhodni pomisleki Komisije glede morebitne enotne in trajajoče kršitve člena 101 PDEU in člena 53 Sporazuma EGP zaradi sodelovanja, določenega v sporazumih o souporabi omrežja (4) za mobilna telekomunikacijska omrežja na ozemlju Češke (z izjemo območij Prage in Brna), ki so ju sklenile souporabnice (5).

5. Komisija je 14. februarja 2020 sprejela ugotovitve o možnih kršitvah, naslovljene na družbi DT in PPF, ki so jima bile vročene 18. februarja 2020.

6. Stranke so dobile dostop do spisa. Po pisnih odgovorih strank na (zadevne) ugotovitve o možnih kršitvah je bilo opravljeno ustno zaslišanje, ki je trajalo tri dni, od 15. do 17. septembra 2020, in na katerem so sodelovale vse stranke (6).

7. Komisija je 27. avgusta 2021 po analizi dokazov v spisu ter argumentov in dokazov, ki sta jih stranki predložili v svojih odgovorih in na ustnem zaslišanju, sprejela predhodno oceno v smislu člena 9(1) Uredbe 1/2003, v kateri so navedeni revidirani pomisleki Komisije glede konkurence. Stranke so bile o tej predhodni oceni obveščene 30. avgusta 2021.

8. Dne 15., 16. In 17. septembra 2021 so stranke predlagale zaveze („predlagane zaveze“), da bi odpravile pomisleke, ki jih je Komisija izrazila v predhodni oceni.

9. Komisija je 1. oktobra 2021 objavila obvestilo v skladu s členom 27(4) Uredbe št. 1/2003, v katerem je zainteresirane tretje osebe pozvala k predložitvi pripomb o predlaganih zavezah.

10. Komisija je 15. decembra 2021 stranke obvestila o prejetih pripombah.

11. Stranke so 29. marca in 7. aprila 2022 predložile spremenjeni predlog zavez. 3. In 8. Junija 2022 so stranke predložile končni sklop zavez („končne zaveze“).

12. V osnutku sklepa je določeno, da so končne zaveze za stranke zavezujoče, in ugotovljeno, da v tej zadevi ni več razlogov za ukrepanje Komisije v zvezi s pomisleki iz predhodne ocene.

13. V zvezi s postopkom za prevzem zavez iz člena 15(1) Sklepa 2011/695/EU nisem prejela nobenih zahtevkov ali pritožb. Na splošno menim, da se je v tej zadevi spoštovalo učinkovito uveljavljanje procesnih pravic.

Bruslju, 5. julija 2022 Dorothe DALHEIMER

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29); v nadaljnjem besedilu: Sklep 2011/695/EU).

(2) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1); v nadaljnjem besedilu: Uredba št. 1/2003).

(3) O2, CETIN in TMCZ se skupaj imenujejo „souporabnice“. Skupaj z matičnima družbama (PPF in DT) se skupaj imenujejo „stranke“.

(4) Zadevna sporazuma sta sporazuma o souporabi omrežja, ki sta bila 29. oktobra 2013 podpisana v zvezi s tehnologijami 2G in 3G, 2. maja 2014 pa zvezi s tehnologijo LTE/4G.

(5) Dejanska podpisnica je bila predhodnica družbe O2, Telefónica Czech Republic. Od 1. junija 2015 je družba CETIN (pravna naslednica družbe O2 v zvezi z infrastrukturnimi in s tem povezanimi veleprodajnimi posli) nasledila družbo O2 kot stranka v sporazumu o souporabi omrežja.

(6) Zaradi pandemije koronavirusa so bili nekateri predstavniki fizično prisotni na kraju ustnega zaslišanja v Bruslju, drugi pa so se ga udeležili na daljavo prek videokonference ali povezave s spletnim prenosom.